सेशन जज घर आये और इस घटना का उन्होंने किसी से उल्लेख नहीं किया, क्योंकि खून का मुकदमा अन्त में उन्हीं की अदालत में आना था। फिर पुलिस की छानबीन हुई। छः महीने में सम्पूर्ण जाँच पूरी हो गई। खून का मुकदमा दाखिल हुआ। जज साहब ने देखा कि जिस खूनी को उन्होंने स्वयं अपनी आँखों से खून करते देखा था, उसके बदले में किसी दूसरे व्यक्ति को आरोपी बनाकर प्रस्तुत किया गया है, पुलिस ने अकाट्य प्रमाण दिया और बनावटी आरोपी खूनी साबित हुआ। जज साहब जानते थे कि यह आदमी खूनी नहीं है, किंतु न्यायधीश को प्रमाणों के आधार पर फैसला करना होता है और अकाट्य प्रमाणों के कारण आरोपी को फाँसी की सजा भी देनी पड़ सकती है। जज साहब को लग रहा था कि असली खूनी बच जाएगा और किसी निर्दोष को फाँसी हो जायेगी। इसलिए खून की सजा का आदेश सुनाने से पहले सेशन जज ने उस बनावटी आरोपी को अपने चैम्बर में एकान्त में बुलाया।